U BROJNIM hrvatskim gradovima održan je prosvjed potaknut slučajem grupnog silovanja u Zadru i time kako je pravosuđe postupalo u tom slučaju. Prosvjedom se sustavu želi poslati poruka da je nekažnjavanje zločina zapravo zločin i da žrtve nasilja u Hrvatskoj ne dobivaju adekvatnu zaštitu.

Najbrojniji prosvjed održan je u Zagrebu, na Trgu kralja Tomislava. Okupilo se više tisuća ljudi, a organizatori tvrde kako je riječ o sedam tisuća ljudi. Na prosvjedu su objavljeni zahtjevi prema vlasti.

Prosvjed u Zagrebu

Prosvjed u Zadru

Prosvjed u Splitu

Za djevojčice prosvjedovalo 15 hrvatskih gradova

Prosvjednici su na zagrebačkom Trgu kralja Tomislava nosili transparente na kojima su bile ispisane poruke poput: "Dosta mi je ličkog rukovanja i dalmatinskog milovanja", "Logo konoplje=zločin, grupno silovanje=krivo je more, "Nema opravdanja", " Odgovor je otpor", "Niste same", "Institucije koje štite zlostavljače su zlostavljačke", "Ljute smo", "Ona je netko, a ne nečija", "Bez pristanka=silovanje", "Ni pokorne ni pokorene", "Vicevi o silovanju nisu smiješni".

Organizatori prosvjeda - Platforma za reproduktivna prava, Inicijativa #spasime, Ženska soba - Centar za seksualna prava i Zaklada Solidarna od nadležnih institucija zahtijevaju hitno djelovanje radi zaštite žrtve i kažnjavanja počinitelja. Od ministra pravosuđa traže da odmah pokrene stegovni postupak protiv suca Markovića pred Državnim sudbenim vijećem zbog neprofesionalnog i nemarnog postupanja koje dovodi u opasnost sigurnost i dostojanstvo žrtve.

Od Državnog odvjetništva traže da hitno premjesti sudski postupak sa zadarskog županijskog suda na drugi županijski sud, kako bi se spriječili mogući utjecaji interesnih skupina na sudski postupak, i to na štetu žrtve.

Traže da policija, centar za socijalnu skrb i sud odmah poduzmu sve radi zaštite dostojanstva i privatnosti žrtve u odnosu na lokalnu okolinu i medije, pružanje psihosocijalne podrške i provedbu istražnih postupaka na način koji je neće dodatno traumatizirati i viktimizirati.

Naposljetku, traži se hitno usvajanje izmjena Kaznenog zakona kojima se ukida kazneno djelo spolnog odnosa bez pristanka te uvode strože kazne za silovanje, u skladu s aktualnim zakonskim prijedlogom Ministarstva pravosuđa.

Iz udruga koje su organizirale prosvjed pozvali su građane suzdrže od napada na suce i osumnjičenike koji izlaze iz demokratskih i civilizacijskih okvira.

Karmelić: Imamo društvo kao slučaj i zato ga moramo mijenjati

"Ovdje smo jer je sustav ponovno iznevjerio jednu od nas. Slučaj iz Zadra koji nas je sve zgrozio jasno pokazuje strukturnu i institucionalnu prirodu nasilja prema ženama, bezobzirnost nasilnika koja je veća što je njihova društvena, ekonomska i politička moć veća. Nažalost, ovaj slučaj samo je jedan u moru ovakvih", kazala je Petra Karmelić iz Platforme za reproduktivna prava.

Istaknula je da je takva mračna i nasilna stvarnost rezultat nepostojanja sustavnog programa prevencije, izostanka podrške žrtvama i neadekvatne sankcija za nasilnike.

"Institucije i mi kao društvo smo zakazali", naglasila je, dodavši da društvo neravnopravno odgaja djevojčice i dječake, izostaju stručni i znanstveno utemeljeni edukativni programi, podrška žrtvama, a institucije štite nasilnike i same sudjeluju u nasilju.

"Mi nemamo jedan slučaj niti slučajeve nego društvo kao slučaj i zato moramo mijenjati društvo", poručila je Karmelić, upitavši kada ćemo konačno govoriti o nasilju prema ženama prestati govoriti samo onda kada naslovnice ispune tragični slučajevi.

Na svako prijavljeno nasilje dolazi 15 do 20 neprijavljenih

Navela je da na svako prijavljeno nasilje dolazi 15 do 20 neprijavljenih, jer se žrtve boje govoriti o onome što su doživjele i ne vjeruju institucijama koje su ih trebale zaštititi. Naše sudstvo je po neovisnosti 126. u svijetu, a u sudskim procesima pogoduje se interesnim skupinama, dodala je.

"Jer ne žele i ne trebaju odgovarati na pitanja što su nosile, koliko su popile i zašto nisu pazile. Prestanimo preispitivati žrtve i dodatno ih traumatizirati. Ne možemo izmišljati opravdanja za seksualno nasilje jer nasilje nema opravdanja", poručila je Karmelić, što je izazvalo pljesak brojnih okupljenih građana te glasne zvukove bubnjeva i zvukovima paljenja motora bajkera s pozornice.

Ivan Blažević iz zaklade Solidarna kazao je da njegova definicija frajera u ovoj zemlji jednostavno ne prolazi. "U ovoj zemlji frajeri drže visoke političke funkcije, upravljaju regijama i tuku svoje žene, najveći lopovi ispijaju kave s nedodirljivim sucima, ratni zločinci i huškači postaju cijenjeni saborski zastupnici, nasilnici svečano otvaraju škole, a djeca frajera postaju frajeri tako da nekažnjeno gaze pješake, tuku novinare i imaju vlastiti hotel prije navršene 30-te", kazao je.

Ova zemlja treba muškarce, a oni za razliku od frajera svojoj djeci pružaju ljubav i nježnost

Poručio je da ova zemlja treba muškarce, a oni "za razliku od frajera, svojoj djeci pružaju ljubav i nježnost, dječacima kažu da smiju plakati, a djevojčicama ponavljaju da budu snažne i svoje".

Djeca muškaraca vide kako oni vole i poštuju svoje žene, mijenjaju pelene, kuhaju ručak i zajednički donose važne odluke te vide da im otac zaplače uz tužan film ili pjesmu. Molim vas da obećamo da nikad nećemo počiniti, prešutjeti i opravdavati muško nasilje nad ženama, odnosno nasilje uopće. Jer onaj koji zlostavlja žene i slabije od sebe je slabić, onaj koji šuti o nasilju je kukavica, a onaj koji nalazi opravdanja - papak. Nemojmo biti to već budimo ljudi", poručio je.

S pozornice su organizatori žrtvama poručili da nisu krive niti odgovorne te da nitko ne zaslužuje nasilje i nije odgovoran za postupke druge osobe.

Na ulice izašli i Zadrani

Prosvjed "Pravda za djevojčice" na zadarskom Narodnom trgu u subotu je okupio 300-tinjak građana koji su poručili kako se ne slažu s odlukama pravosudnih tijela u slučaju silovanja maloljetne djevojčice iz okolice toga grada, a čulo se i kako živimo u državi koja disfunkcionalnim institucijama promovira nasilje.

Prosvjed je potaknut pravosudnim skandalom u Zadru gdje je sudac pustio osumnjičene za silovanje da se brane sa slobode.

Zgroženi smo i alarmirani sramotnom odlukom Ivana Markovića, suca Županijskog suda u Zadru, poručili su prosvjednici.

Stotine ljudi u Splitu

Petstotinjak okupljenih na mirnom prosvjedu ispred splitskog Županijskog suda je brojnim porukama podrške, transparentima te kratkim govorom poručilo višestruko silovanoj djevojčici iz okolice Zadra ali i svim drugim žrtvama nasilja da "nisu same".

Uz podršku žrtvama prosvjednici su dolaskom pred zgradu Županijskog suda izrazili i nezadovoljstvo jer, ističu, žrtvama nasilja nije osigurana primjerena zaštita kroz postojeći pravosudni sustav. Povod za prosvjed bila je odluka o puštanju na slobodu petorice mladića osumnjičenih za opetovano silovanje, objasnila je Karmela Šegvić, pravna savjetnica Udruge Domine.

Prosvjedi su održani i u Zadru, Splitu, Osijeku, Rijeci, Puli, Labinu, Korčuli, Dugom Selu, Šibeniku te Bjelovaru. Također, večeras će se održati prosvjedi u Varaždinu i Čazmi.

Prosvjed u Rijeci

Prosvjed u Puli

Prosvjed u Osijeku

Prosvjed u Bjelovaru

Tekst se nastavlja ispod oglasa

Tijek prosvjeda u Zagrebu i drugim gradovima mogli ste pratiti uživo na Indexu

11:10 Riječani simbolično pale svijeće za sve žrtve silovanja.

11:00 Počinje prosvjed u Rijeci.

10:47 Završio je prosvjed u Zagrebu.

10:43 Završio je prosvjed u Zadru. Organizatorica prosvjeda obratila se medijima.

10:40 Održan je prosvjed u Splitu.

10:40 Sanja Sarnavka je s jednom djevojčicom pročitala pismo podrške silovanoj djevojčici.

>> Objavljeno pismo podrške silovanoj djevojčici: "Nisi sama, ja ti vjerujem"

10:30 "Mi nemamo slučaj, nemamo čak ni slučajeve. Mi imamo društvo koje mora početi iz temelja i raditi na promjenama. Institucije su zakazale. Mi kao društvo smo zakazali", rečeno je na skupu u Zadru.

10:24 "U sudskim procesima pogoduje se, ispaštaju djevojčice i žene. Tražimo hitno premještanje suđenja iz Zadra da se osigura pravično suđenje. Tražimo na činjenicama utemeljen odgoj za ravnopravnost spolova. Tražimo da u državnom proračunu sljedeće godine bude dovoljno novca za sva savjetovanja i sve žene žrtve naselja. Tražimo da se napokon ukine kategorija spolnog odnosa bez pristanka. Silovanje je silovanje, a silovanje je zločin", rečeno je na skupu u Zagrebu.

10:10 Počeo je prosvjed u Zagrebu.

10:09 Počinje prosvjed u Splitu.

10:05 Počeo je prosvjed u Zadru. "Želimo vam reći da niste same, da ima onih koji vam mogu pomoći ako to trebate i želite", poslana je poruka silovanim i zlostavljanim ženama sa skupa u Zadru.

10:00 Počinje okupljanje u Zagrebu.

9:55 U Zadru se počinju okupljati ljudi.

Prosvjedi u Zagrebu i diljem Hrvatske

Tako se u subotu u 10 sati na zagrebačkom Trgu kralja Tomislava održava prosvjed "PRAVDA ZA DJEVOJČICE", u znak podrške svim žrtvama seksualnog nasilja koje od sustava ne dobivaju adekvatnu zaštitu.

Prosvjed će se održati i u nizu drugih gradova diljem zemlje. Tako će se istog dana u 10 sati održati i u Splitu ispred Županijskog suda, u Osijeku na Trgu slobode, u Korčuli na Trgu pomirenja, potom u 11 sati u Rijeci i u Puli na Trgu Portarata, dok će se istog dana, ali nešto kasnije, u 12:30, održati i u Labinu u Sportskom centru Franko Mileta te u 18 sati u Varaždinu na Trgu kralja Tomislava.